Personalet på Nordsøen Ocenarium håbede til det sidste, men klumpfisken klarede ikke kulden og er nu død.

Den lille klumpfisk, der tirsdag i sidste uge blev bragt til Nordsøen Ocenarium i Hirtshals, havde det ikke godt og kæmpede til det sidste for sit liv. Fredag kunne den ikke mere og døde. Det var formentlig de lave vandtemperaturer på omkring fem grader, der var for barsk for klumpfisken, og selv om fisken langsomt blev tilvænnet lunere temperaturer, da den kom til Nordsøen Oceanariums bassin, hvor vandet er omkring 17 grader, hvilket passer klumpfisk godt, så var det ikke nok til at redde dens liv. - Den havde alle odds imod sig, og jeg vil sige, at det ville have været lidt af et mirakel, hvis den havde overlevet, men mirakler kan ske, og vi håbede til det sidste, fortæller biolog Kristine Ydesen fra Nordsøen Oceanarium. Fanget i net Det var fisker Mikael Borup, der tirsdag i sidste uge fangede klumpfisken i nettet tæt på kysten i Tannisbugt. Han skar den hurtigt fri og lempede den i en balje, hvorefter han ringede til Nordsøen Ocenarium. Og klumpfisken er stadig på museet, hvor den senere skal obduceres. For det har på ingen måde været forgæves, at fisken blev samlet op og kom til Nordsøen Ocenarium. - Vi obducerer og bruger alle data, vi finder i vores forskning af klumpfisk, så nej, det har ikke været forgæves, siger Kristine Ydesen fra Nordsøen Oceanarium. Obduceres med publikum på Kristine Ydesen fortæller, at man dagen før, den levende klumpfisk ankom til Hirtshals, fik indleveret en død klumpfisk, som var skyllet op på stranden ved Nørlev. Også den er af stor betydning for Nordsøen Ocenarium, for der er meget viden at hente i forbindelse med en obduktion. - Der var ingen synlige skader på nogle af de to klumpfisk, så derfor går vi begge tilfælde ud fra, at det er de lave havtemperaturer, der er årsag til, at de døde, men det finder vi ud i forbindelse med obduktionen, siger Kristine Ydesen. Hun tilføjer, at klumpfisken fra Nørlev formentlig vil blive obduceret i uge 8, når skolerne holder vinterferie, og obduktionen vil publikum kunne følge med. - På den måde kan man sige, at vi også får en aktivitet og ikke mindst formidling ud af klumpfisken, siger hun.